text: Frygter for Sammis skæbne i Ukraine
  11 februar 2014 kl. 13.29
  En far fra Fredericia gennemlever lige nu sit værste mareridt. Han frygter, at hans ukrainske eks-kone har taget deres fire-årige søn Sammi med sig ud af Danmark og til Ukraine for at blive der.
  John Vestergaards ekskone Olga Petrenko har fuld forældremyndighed over deres fælles barn Sammi, selvom John Vestergaard har kæmpet indædt mod det. 
  Han forsøgte i oktober 2012 selv at få den fulde forældremyndighed over Sammi, da han frygtede for, at eks-konen ville tage Sammi med til Ukraine og ikke lade ham vende hjem til faren i Danmark.
  Inden da havde de ellers haft fælles forældremyndighed og Sammi har på skift boet en uge ad gangen hos far og mor.
  For en uge siden -tirsdag den 4. februar - rejste Olga Petrenko så ud af Danmark og ind i Ukraine med Sammi.
  - Jeg frygter, at min dreng nu bliver frarøvet sin danske familie, venner, hverdag og trygge omgivelser. Sammi taler kun dansk og vi aner intet om hvor i Ukraine han på nuværende tidspunkt befinder sig, siger John Vestergaard.
   - Se mere på Facebook om Sammi
  